b"\n_START_ARTICLE_\nMusica-kuoro\n_START_PARAGRAPH_\nMusica-kuoro perustettiin vuonna 1977 Jyv\xc3\xa4skyl\xc3\xa4n yliopiston musiikkitieteen laitoksen yhteyteen. Kuoroa on sen perustamisesta l\xc3\xa4htien johtanut s\xc3\xa4velt\xc3\xa4j\xc3\xa4 Pekka Kostiainen. Kes\xc3\xa4ll\xc3\xa4 2018 kuoron taiteelliseksi johtajaksi valittiin Marjukka Manner Kostiaisen j\xc3\xa4\xc3\xa4dess\xc3\xa4 el\xc3\xa4kkeelle. Monet kuoron 30 laulajasta ovat musiikin opiskelijoita, joilla on kuoron kautta ollut tilaisuus syvent\xc3\xa4\xc3\xa4 tietojaan ja kokemuksiaan kuoromusiikista._NEWLINE_Kuoron l\xc3\xa4hes 40-vuotisen historian aikana lauletun musiikin kirjo on laaja: folklorea, renessanssi- ja barokkimusiikkia, kirkkomusiikkia, nykys\xc3\xa4velt\xc3\xa4jien teoksia. Avoimen suhtautumisen ansiosta uudet asiat ovat aina tuoneet mukanaan kehityst\xc3\xa4 sek\xc3\xa4 taiteellisessa tulkinnassa ett\xc3\xa4 teknisiss\xc3\xa4 taidoissa. T\xc3\xa4rke\xc3\xa4n\xc3\xa4 p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 on ollut luoda konsertteihin sellainen tunnelma, jossa sek\xc3\xa4 yleis\xc3\xb6 ett\xc3\xa4 esiintyj\xc3\xa4t viihtyv\xc3\xa4t riippumatta siit\xc3\xa4, millaista musiikkia esitet\xc3\xa4\xc3\xa4n._NEWLINE_Keskeisen osan kuoron harjoittelussa muodostaa s\xc3\xa4\xc3\xa4nn\xc3\xb6llinen \xc3\xa4\xc3\xa4nenmuodostus. T\xc3\xa4ll\xc3\xa4 hetkell\xc3\xa4 kuoroa ohjaa yhten\xc3\xa4iseen ja kirkkaaseen sointiin laulunopettaja Minja Niiranen. Hienon sointinsa lis\xc3\xa4ksi Musica on usein saanut tunnustusta kokonaisvaltaisesta musiikin ja tekstin tulkinnastaan. T\xc3\xa4st\xc3\xa4 osoituksena Musica-kuoro palkittiin kolmella kultaleimalla Tampereen S\xc3\xa4velen kuorokatselmuksessa 2013._NEWLINE_Nykymusiikki on aina kuulunut Musica-kuoron ohjelmistoon. Ajatuksena on ollut toimia el\xc3\xa4v\xc3\xa4n musiikkikulttuurin instrumenttina, toisin sanoen nykys\xc3\xa4velt\xc3\xa4jien soittimena. Luonnollisesti kuoro on esitt\xc3\xa4nyt - ja kantaesitt\xc3\xa4nyt - useita Pekka Kostiaisen teoksia. A cappellan eli s\xc3\xa4estyksett\xc3\xb6m\xc3\xa4n laulun lis\xc3\xa4ksi Musica on ollut useasti yhteisty\xc3\xb6ss\xc3\xa4 Jyv\xc3\xa4skyl\xc3\xa4 Sinfonian kanssa esitt\xc3\xa4en suurteoksia kuten Mozartin Requiem ja c-mollimessu, Bachin h-mollimessu, Matteus- ja Johannes-passiot sek\xc3\xa4 Rossinin Stabat Mater. _NEWLINE_Konserttitoiminnan lis\xc3\xa4ksi Musica on my\xc3\xb6s matkaillut ja levytt\xc3\xa4nyt ahkerasti. Viimeisin osallistuminen kansainv\xc3\xa4liseen kuorofestivaaliin oli kes\xc3\xa4ll\xc3\xa4 2012 T\xc5\xa1ekin Olomoucissa, jossa Musica valittiin festivaalivoittajaksi. Joulukuussa 2008 kuoro kilpaili Slovakian Bratislavassa ja kev\xc3\xa4\xc3\xa4ll\xc3\xa4 2005 Irlannin Corkissa. Syksyll\xc3\xa4 2002 kuoro suuntasi Etel\xc3\xa4-Afrikkaan asti kehitysyhteisty\xc3\xb6- ja konserttimatkan merkeiss\xc3\xa4. _NEWLINE_Levytyksiss\xc3\xa4 Musica on tallentanut johtajansa s\xc3\xa4velt\xc3\xa4m\xc3\xa4\xc3\xa4 musiikkia Alba Recordsin Kostiainen conducts Kostiainen -\xc3\xa4\xc3\xa4nitesarjaan. Sarjassa on yhteens\xc3\xa4 kahdeksan osaa, joista Musica-kuoro on levytt\xc3\xa4nyt kuusi. Sarjan aloittaa kirkkomusiikkia sis\xc3\xa4lt\xc3\xa4v\xc3\xa4 Regina Angelorum. Sarjan kolmas osa Mull' on heila ihana ilmestyi vuonna 2000 ja valittiin samalla vuoden kuorolevyksi. Nelj\xc3\xa4s osa, Kostiaisen sekakuorosarjoja sis\xc3\xa4lt\xc3\xa4v\xc3\xa4 Poikako vai tytt\xc3\xb6? ilmestyi kev\xc3\xa4\xc3\xa4ll\xc3\xa4 2003. Sarjan viides levy Mua tartu k\xc3\xa4teen, Herra julkaistiin maaliskuussa 2007. Sen sis\xc3\xa4lt\xc3\xb6n\xc3\xa4 on Kostiaisen sovittamia suomalaisen virsikirjan virsi\xc3\xa4. Seitsem\xc3\xa4s \xc3\xa4\xc3\xa4nite sarjaan on Mater Nostra, joka levytettiin vuonna 2009. Viimeisin levy, Ikirunoja, tehtiin vuonna 2014.\n_START_SECTION_\n\xc3\x84\xc3\xa4nitteet\n_START_PARAGRAPH_\n2017\xc2\xa0\xc2\xa0\xc2\xa0  Pekka Kostiainen, Requiem_NEWLINE__NEWLINE_2014\xc2\xa0\xc2\xa0\xc2\xa0  Ikirunoja (NCD49) The Eternal Bard_NEWLINE__NEWLINE_2009\xc2\xa0\xc2\xa0\xc2\xa0  Mater Nostra (NCD38)_NEWLINE__NEWLINE_2007\xc2\xa0\xc2\xa0\xc2\xa0  Mua tartu k\xc3\xa4teen Herra (NCD 29) Oh Lord, please take my hand_NEWLINE__NEWLINE_2003\xc2\xa0\xc2\xa0\xc2\xa0  Poikako vai tytt\xc3\xb6? (NCD 21)_NEWLINE__NEWLINE_2000\xc2\xa0\xc2\xa0\xc2\xa0Mull' on heila ihana (NCD 16)_NEWLINE__NEWLINE_1996\xc2\xa0\xc2\xa0\xc2\xa0Regina Angelorum (NCD 6)_NEWLINE__NEWLINE_1992\xc2\xa0\xc2\xa0\xc2\xa0Musica-kuoro ja Fiamma Lucente (CD)_NEWLINE__NEWLINE_1987\xc2\xa0\xc2\xa0\xc2\xa0Missa: In Deo salutare meum_NEWLINE__NEWLINE_1984\xc2\xa0\xc2\xa0\xc2\xa0Pakkasen luku / Inkerin illat_NEWLINE__NEWLINE_1981\xc2\xa0\xc2\xa0\xc2\xa0Noita laulan, joita tiij\xc3\xa4n"